एक अनंत तलाश की ‘सारी रात’
जोधपुर| संगीतनाटक अकादमी नई दिल्ली द्वारा प्रायोजित एवं मयूर नाट्य संस्था की प्रस्तुति नाटक ‘सारी रात’ का बुधवार को टॉउन हॉल में मंचन किया गया। इसका निर्देशन डॉ. एसपी रंगा ने किया। नाटक में सशक्त अभिनय उत्कृष्ट निर्देशन ने दर्शकों को सोचने पर मजबूर कर दिया। नारी के अंतर्मन की परतें खोलता और सामाजिक सरोकार के बीच नारी के एकाकीपन को दर्शाता यह नाटक कई सवाल छोड़ गया।
नाटक के मुख्य पात्रों में कमलेश तिवारी ने शुरू से अंत तक साधे रखा। सधी हुई संवाद अदायगी से नीतू परिहार ने नारी पात्र को संजीदगी से जीया और एमएस जई ने अपने किरदार के साथ न्याय किया। नाटक में मंच सज्जा ने नाटक को विशेष कुछ नहीं दिया। प्रकाश परिकल्पना और संयोजन ने नाटक को ऊंचाई प्रदान की। ‘सारी रात’ प्रतिभा अग्रवाल अनूदित बादल सरकार के मूल बांग्ला नाटक सारी रात पर आधारित है। यह एक ऐसे कल्पना लोक की मानस यात्रा है, जो एक-दूसरे में पूर्णता की तलाश कर रहे हर स्त्री पुरुष में विद्यमान है। इस नाटक की स्त्री को पूर्ण पुरुष की तलाश रहती है। वो रातभर जागकर कल्पना लोक में विचरण करने लगती है। नितांत व्यावहारिक स्तर पर जीने वाले पति से वांछित अनुभूति पाने में असमर्थ रहने पर वह कल्पना पुरुष ‘रंजन’ की सृजना कर उसके साथ विचरण करती रहती है। एक रात जब वो अपने पति के साथ बारिश से बचने के लिए एक टूटे-फूटे मकान में पहुंचती है तो उसकी मुलाकात एक वृद्ध से होती है। वृद्ध उसके मनोविश्लेषक की भांति उसके अवचेतन में झांकता है और उसमें पड़े विकारों को बाहर निकाल चेतन स्तर पर लाता है।
भास्कर के पाठकों के लिए नाटक की रिपोर्टिंग की रंगकर्मी अरु व्यास ने।
संगीत नाटक अकादमी नई दिल्ली मयूर नाट्य संस्था की ओर से टाउन हॉल में प्रस्तुत नाटक ने दर्शकों को बांधे रखा
सशक्त अभिनय उत्कृष्ट निर्देशन ने दर्शकों को सोचने पर मजबूर कर दिया।
hin_Deva hin_Deva hin_Deva bho_Deva hin_Deva hin_Deva